Sodba U 43/93
Sodna praksa Vrhovnega sodišča, 1994-01-27

prednostna lista za dodelitev stanovanj - upravni akt

Prednostna lista za dodelitev občinskih neprofitnih stanovanj ni upravni akt.

Oddelek za gospodarstvo, finance in urejanje prostora občine je na podlagi sklepa Izvršnega sveta skupščine občine z dne 9. julija 1992 izdal sklep z dne 29.7.1992, s katerim je odločeno, da se tožnik ne uvrsti na prednostno listo upravičencev za dodelitev občinskih stanovanj v letu 1992. Tožnik se je zoper ta sklep pritožil, vendar je Izvršni svet skupščine občine njegovo pritožbo na seji dne 14. decembra 1992 zavrnil. V obrazložitvi sklepa izvršni svet navaja, da so občinska stanovanja namenjena tistim, ki živijo v težkih stanovanjskih in premoženjskih razmerah, ne pa lastnikom podjetij. Tožnik je 13.1.1993 vložil tožbo zoper zgoraj navedeni sklep izvršnega sveta, v kateri navaja, da dejansko stanje ni bilo pravilno ugotovljeno in da je bil napačno uporabljen pravilnik za dodeljevanje stanovanj. Dodaja, da niti prvi, niti drugi organ ni preizkusil njegovih navedb.

Tožena stranka je 20.7.1993 vložila odgovor na tožbo, v katerem zlasti poudarja, da v obravnavanem primeru ne gre za upravni akt, s katerim bi državni organ odločal o kakšni pravici v posamični upravni stvari, zato meni, da upravni spor ni možen.

Iz upravnega spisa izhaja, da je Izvršni svet skupščine občine na seji dne 26. marca 1992 sprejel pravilnik za dodeljevanje stanovanj. Po določbi 2. člena tega pravilnika se za stanovanja po tem pravilniku štejejo tista stanovanja, ki so postala last občine z dnem uveljavitve stanovanjskega zakona, razen stanovanj, glede katerih obstaja obveza vračanja po določbah zakona o denacionalizaciji, stanovanj, ki jih občina določi kot socialna stanovanja, stanovanj, ki so namenjena za oddajo zaradi zadovoljevanja službenih potreb ter stanovanj, s katerimi občina rešuje obveznosti iz 129., 154. in 155. člena stanovanjskega zakona.

Torej se ta pravilnik ne uporablja za dodeljevanje socialnih stanovanj. Stanovanjski zakon državljanom Republike Slovenije zagotavlja le pravico do socialnega stanovanja. To je zaključiti iz določbe 100. člena, ki določa, da so državljani Republike Slovenije, katerih skupni prihodek na člana družine ne presega višine, ki jo za upravičenost do denarnega dodatka določajo predpisi s področja socialnega varstva, opravičeni do dodelitve socialnega stanovanja v najem. Zakon določa tudi postopek in merila za dodelitev socialnega stanovanja. Isti zakon v določbi 2. odstavka 103. člena določa, da sklep o dodelitvi socialnega stanovanja v najem izda občinski upravni organ, pristojen za stanovanjske zadeve. Občine so po določbi 152. člena stanovanjskega zakona zavezane, da v treh letih po uveljavitvi stanovanjskega zakona določijo, katera stanovanja se štejejo za socialna stanovanja. Stanovanjski zakon je začel veljati 19.10.1991, torej rok za določitev socialnih stanovanj še ni iztekel. Socialna stanovanja se dodeljujejo po pravilniku o normativih in standardih ter postopku za uveljavljanje pravice do socialnega stanovanja v najem (Uradni list RS, št. 18/92), ki ga je sprejel minister za varstvo okolja in urejanje prostora, upoštevajoč pravilnik o merilih za dodeljevanje socialnih stanovanj v najem (Uradni list RS, št. 18/92), ki ga je sprejel minister za varstvo okolja in urejanje prostora v soglasju z ministrom za zdravstvo, družino in socialno varstvo.

Stanovanjski zakon ne ureja dodeljevanja neprofitnih stanovanj, pač pa le oblikovanje neprofitne najemnine in opredeljuje neprofitno stanovanjsko organizacijo, ki je ustanovljena za pridobivanje, upravljanje in oddajanje najemnih neprofitnih stanovanj ter pridobivanje in upravljanje lastnih stanovanj, pod posebnimi pogoji (93. člen stanovanjskega zakona).

Tožena stranka je prednostno listo upravičencev za dodelitev občinskih stanovanj v letu 1992 oblikovala na podlagi svojega pravilnika za dodeljevanje stanovanj, ki ga je sprejela kot lastnik stanovanj, zato tega pravilnika ni moč šteti za predpis Izvršnega sveta skupščine občine, ki ga ta izdaja kot organ izvršilne oblasti. Zato akti, izdani na podlagi tega pravilnika, niso upravni akti. Po določbi 2. odstavka 6. člena zakona o upravnih sporih (Uradni list SFRJ, št. 4/77, 60/77 in Uradni list RS, št. 55/92) je upravni akt tisti akt, s katerim državni organ, organizacija ali skupnost v izvrševanju javnih pooblastil odloča o kakšni pravici ali obveznosti nekega posameznika ali organizacije v kakšni upravni stvari. V danem primeru izvršni svet z določanjem prednostne liste upravičencev za dodelitev stanovanj v letu 1992 ni izvrševal javnega pooblastila, zato ta prednostna lista ni upravni akt. Skladno z določbo 2. točke 1. odstavka 30. člena zakona o upravnih sporih je zato sodišče tožbo zavrglo.

Določbe zakona o upravnih sporih je sodišče uporabilo kot predpise Republike Slovenije v skladu z določbo 1. odstavka 4. člena ustavnega zakona za izvedbo temeljne ustavne listine o samostojnosti in neodvisnosti Republike Slovenije (Uradni list RS, št. 1/91-I).

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.